Alkuperänimityksen ja maantieteellisten merkintöjen suojasta annetun asetuksen (ETY) N:o 2081/92 6 artiklan 2 kohdassa tarkoitettu rekisteröintihakemuksen julkaiseminen

(2003/C 141/04)

Tämä julkaiseminen sisältää oikeuden vastustaa rekisteröintiä mainitun asetuksen 7 ja 12 d artiklassa tarkoitetulla tavalla. Väitteet hakemusta vastaan on tehtävä jäsenvaltion, WTO:n jäsenvaltion tai 12 artiklan 3 kohdan mukaista menettelyä noudattaen hyväksytyn kolmannen maan toimivaltaisen viranomaisen välityksellä kuuden kuukauden kuluessa julkaisemisesta. Julkaiseminen perustellaan seuraavilla tekijöillä ja erityisesti 4 kohdan 6 alakohdalla, joiden mukaan hakemus katsotaan perustelluksi asetuksessa (ETY) N:o 2081/92 tarkoitetulla tavalla.

NEUVOSTON ASETUS (ETY) N:o 2081/92

REKISTERÖINTIHAKEMUS: 5 ARTIKLA

SAN ( ) SMM (x)

Asiakirjan kansallinen numero: 05117

1. Jäsenvaltion toimivaltainen viranomainen: Yhdistynyt kuningaskunta

Nimi: Department for Environment, Food and Rural Affairs

Puhelin: (44-207) 238 66 87

Faksi: (44-207) 238 56 71

2. Hakijaryhmittymä 2.1 Nimi: The Arbroath Fish Processors Association

2.2 Osoite: The Grange

Inverkeilor by Arbroath

Angus

DD11 4UU

Scotland

2.3 Kokoonpano: tuottaja/jalostaja (x) muu ( )

3. Tuotelaji: Tuore kala, nilviäiset, äyriäiset ja kalapohjaiset tuotteet - luokka 1.7

4. Tavaraerittely:

(tiivistelmä 4 artiklan 2 kohdan edellytyksistä)

4.1 Nimi: Arbroath Smokies

4.2 Kuvaus: Arbroath Smokies -nimellä tarkoitetaan kuumasavustettua, päätöntä ja perattua kokonaista koljaa, joka jalostetaan Arbroathissa jäljempänä kuvatun menetelmän mukaisesti. Ne painavat 350-550 grammaa, ja ne myydään ja jalostetaan pareittain. Niiden ulkopinta vaihtelee väriltään syvän kullankeltaisesta keskiruskeaan, sisältä ne ovat kermanvalkeita. Ne ovat ulkopinnaltaan kuivia, sisäpuolelta kosteita ja mehukkaita, ja liha irtoaa ruodosta helposti suikaleina. Niiden maku on miellyttävä, mieto, kalainen, kevyesti savustettu ja suolattu.

4.3 Maantieteellinen alue: Rannikkokaistale 8 kilometrin säteellä Arbroathin kaupungintalosta sisämaalla rajoittuen pohjoisessa West Mainsin kuntaan ja etelässä East Havenin kuntaan.

4.4 Alkuperätodisteet: Arbroath Smokie, sellaisena kuin se nyt tunnetaan, mainitaan ensimmäisen kerran pienen Skotlannissa Anguksen kreivikunnassa noin kolme mailia pohjoiseen Arbroathista sijaitsevan Auchmithien kalastuskylän yhteydessä. Kylä itse mainitaan ensimmäisen kerran muinaisen Arbroathin luostarin asiakirjakokoelmassa vuonna 1434, ja sen uskotaan olevan norjalaista perää kaudelta, jolloin skandinaavivalloittajat asettuivat Skotlannin rannikolle noin 1000 vuotta sitten. Tämä skandinaavinen yhteys on merkittävä kalan kuumasavustusperinteen kannalta, sillä tätä menetelmää käytettiin tuolloin Skandinaviassa kalan säilömiseen, ja valloittajat toivat perinteen tullessaan.

Siitä, miten Smokie siirtyi Auchmithiestä Arbroathiin, on tarkat tiedot. Kyläläiset Auchmithiestä alkoivat muuttaa etelään Arbroathiin vuonna 1705 Arbroathin viranomaisten pyrkiessä houkuttelemaan kaupunkiin kalastajia alan taantumisen estämiseksi. Kalastajat olivat aiemmin maaorjia, mutta vuodesta 1830 käytäntö lopetettiin, ja Auchmithien kalastajat voivat liikkua vapaasti. Arbroathin kaupunginhallitus kannusti kalastajia muuttamaan perheineen kaupunkiin tarjoamalla sopivia paikkoja kalastajayhteisön rakentamiseen. Vuoteen 1920 mennessä suurin osa Auchmithien kalastajaväestöstä oli siirtynyt asuttamaan suurinta osaa Arbroathin satama-alueesta.

Valokuvauksen yleistyttyä 1800-luvulla saatiin kuva-aineistoa, jolla savustusteollisuuden olemassaolo ja merkittävyys Arbroathin alueella voidaan selkeästi todistaa. Se, että niin monien nykyisten tuottajien juuret vievät Arbroath Smokien alkulähteille aikaisempien sukupolvien kautta, on osoitus siitä, kuinka savustuksen taidot on siirretty sukupolvelta toiselle vuosien varrella.

Valvonnan vähimmäisvaatimuksiin kuuluvat seuraavat:

- Tuottajan on oltava Arbroath Fish Processors Associationin ja nimetyn valvontaelimen pitämässä tuottajarekisterissä.

- Raaka-aine (kolja) saadaan virallisesti nimetyille kalamarkkinoille Skotlannissa tulevista kalastusaluksista. Kaikista hankinnoista pidetään kirjaa.

- Nimetyn valvontaelimen on tehtävä tarkistuksia näiden kirjanpitotietojen perusteella.

4.5 Viljelymenetelmä/Valmistusmenetelmä: Kalojen päät katkaistaan käsin, ne perataan ja puhdistetaan ennen kuin ne asetetaan kerroksittain kuivasuola-astioihin kosteuden vähentämiseksi, maun lisäämiseksi ja ulkokuoren kovettamiseksi. Suolausprosessin puolivälissä samankokoiset kalat kootaan pareiksi ja sidotaan yhteen pyrstöstä. Kun suolaus on saatu päätökseen, kalaparit pestään ja ripustetaan kuivumaan. Tämä kovettaa edelleen ulkokuorta ja estää sen halkeamisen savustustulien kuumuudessa.

Tämän jälkeen otetaan käyttöön savustuspönttö ("tynnyri"). Pyökki- tai tammihalot asetetaan pohjalle, ne sytytetään ja niiden annetaan palaa roihuavalla liekillä.

Savustusprosessissa on kolme vaihetta:

i) Kalat asetetaan kolmion muotoiselle telineelle tynnyrin päälle ja ne peitetään, jolloin liekit vähitellen sammuvat.

ii) Kuumuuden vuoksi kosteus tippuu kaloista avotuleen, mistä syystä kosteusaste on korkea. Kuumuus ja kosteus kypsentävät kalan täysin ja antavat sille sen värin.

iii) Kalat ovat täysin kypsiä 45-60 minuutissa. Säätila ja puun kuivuus vaikuttavat savustusaikoihin, ja savustajan taitoja tarvitaan päätettäessä, kuinka hyvin kalat savustuvat ja koska ne ovat valmiita.

Kun prosessi on saatu loppuun ja kalat ovat kypsiä, ne otetaan pois tynnyristä telineessään ja niiden annetaan jäähtyä. Jäähdyttyään ne ovat valmiita syötäviksi.

4.6 Yhteys maantieteelliseen alkuperään: Arbroath Smokien ominaisuuksien yhteys maantieteelliseen alkuperään perustuu perinteeseen, maineeseen, savustusprosessiin (joka on säilynyt pitkälti muuttumattomana 1800-luvulta asti) ja siihen osallistuvien taitoihin. Nämä taidot ovat siirtyneet sukupolvelta toiselle.

Perinne ja siihen liittyvät prosessit voidaan selkeästi todistaa, ja ne ovat peräisin 1800-luvun lopulta. Tuolloin ei luonnollisestikaan ollut käytössä jäähdytyslaitteita tai jääntekomahdollisuutta. Keinoina pahentuvien tuotteiden säilyttämiseksi ja niiden varastointi-iän pidentämiseksi käytettiinkin suolausta, kuivausta ja savustusta tai näiden kaikkien yhdistämistä.

Tämän lisäksi kalastajayhteisö asui tuolloin äärimmäisen köyhissä oloissa ja maantieteellisesti tarkasti rajatulla alueella. Säilyäkseen hengissä heidän oli saatava elantonsa maan ja meren antimista ja myytävä kaikki ylijäävät tuotteet tulojen hankkimiseksi. Ajan myötä paikalliset kalastajat vaimoineen ryhtyivät myymään tuotteitaan pitkin ympäröivää maaseutua, mistä Smokien maine levisi lähitienoon ulkopuolelle.

Savustusprosessi on erilainen kuin savusilliä tai savustettua koljaa valmistettaessa, sillä ne kylmäsavustetaan ja niitä on kypsennettävä vielä savustuksen jälkeen. Arbroath Smokies kuumasavustetaan edellä kuvatun mukaisesti niin, että ne laitetaan lyhyeksi ajaksi suhteellisen kuumaan lämpötilaan, ja tästä syystä savustusprosessissa tarvitaan huolellista arviointia, joka edellyttää usean vuoden aikana opittuja taitoja.

Tämä tosiperinteinen prosessi liitetään nyt yleisesti Arbroathiin, ja se on yksi matkailijoiden käynnin pääsyistä.

4.7 Valvontaelin Nimi: Trading Standards Office

Environmental and Consumer Protection Department

Angus Council

Osoite: 12 Hill Terrace

Arbroath

Angus

Scotland

Valvontaelin on virallinen julkiselin, joka täyttää EN 45011 -standardin.

4.8 Merkintä: Hyväksyttyä SMM-tunnusta käytetään myyntipisteissä tai missä tahansa kyseisen tuotteen myyntipakkauksessa.

4.9 Kansalliset vaatimukset: -

EY N:o: UK/00227/02.02.21.

Täydellisen asiakirjan vastaanottopäivä: 26.3.2003.